钦定古今图书集成/明伦汇编/氏族典/第270卷 > 王信
## 钦定古今图书集成/明伦汇编/氏族典/第270卷 > 王信

按《宋史王信传》：“信字诚之，处州丽水人。登绍兴三十
年进士第，试中教官。丁父忧，服除，进所著《唐太宗论
赞》及《负薪论》。孝宗览之，嘉叹不已，特循两资，授太学
博士，权考功郎官。它日，上谓尚书蔡沈曰：‘考功得王
信，铨曹遂清’。丁母忧，吏裒金杀牲祷神，愿信服阕无
再为考功。既起知永州，入奏事，留为将作少监，复考”
功郎官，升员外郎。四方有以疑狱来上者，信反复披
览，常至夜分。迁太常少卿兼权中书舍人。使于金，归
言“金人必衰之兆有四，在我当备之策有二”，上首肯
之。信遇事刚果，论奏不避权要，由此人多嫉之。信亦
力求去，提举崇福宫。诏求言，信条十事以献，擢集英
殿修撰、知绍兴府。山阴境有𤠉𱮒湖四环皆田，岁苦
潦。信创启斗门，导停潴注之海。筑十一坝，化汇浸为
上腴。民绘象以祠，更其名曰“王公湖。”加焕章阁待制，
徙知鄂州，改池州。以通议大夫致仕，卒。